荘子/應帝王
齧缺問於王倪，四問而四不知。齧缺因躍而大喜，行以告蒲衣子。

　　蒲衣子曰：「而乃今知之乎？有虞氏不及泰氏。有虞氏，其猶藏仁以要人；亦得人矣，而未始出於非人。泰氏，其臥徐徐，其覺于于；一以己為馬，一以己為牛；其知情信，其德甚真，而未始入於非人。」

　　肩吾見狂接輿。狂接輿曰：「日中始何以語女？」

　　肩吾曰：「告我君人者以己出經式義度，人孰敢不聽而化諸！」

　　狂接輿曰：「是欺德也；其於治天下也，猶涉海鑿河而使蚉負山也。夫聖人之治也，治外乎？正而後行，確乎能其事者而已矣。且鳥高飛以避矰弋之害，鼷鼠深穴乎神丘之下以避熏鑿之患，而曾二蟲之無知！」

　　天根遊於殷陽，至蓼水之上，適遭無名人而問焉，曰：「請問為天下。」

　　无名人曰：「去！汝鄙人也！何問之不豫也？予方將與造物者為人，厭，則又乘夫莽眇之鳥，以出六極之外，而遊无何有之鄉，以處壙埌之野。汝又何帠以治天下感予之心為？」

　　又復問。

　　无名人曰：「汝遊心於淡，合氣於漠，順物自然而無容私焉，而天下治矣。」

　　陽子居見老聃，曰：「有人於此，嚮疾強梁，物徹疏明，學道不勌。如是者，可比明王乎？」

　　老聃曰：「是於聖人也，胥易技係，勞形怵心者也。且(曰)[也]虎豹之文來田，猨狙之便執斄之狗來藉。如是者，可比明王乎？」

　　陽子居蹵然曰：「敢問明王之治。」

　　老聃曰：「明王之治：功蓋天下而似不自己，化貸萬物而民弗恃；有莫舉名，使物自喜；立乎不測，而遊於无有者也。」

　　鄭有神巫曰季咸，知人之死生存亡，禍褔壽天，期以歲月旬日，若神。鄭人見之，皆棄而走。列子見之而心醉，歸，以告壺子，曰：「始吾以夫子之道為至矣，則又有至焉者矣。」

　　壺子曰：「吾與汝既其文，未既其實，而固得道與？衆雌而无雄，而又奚卵焉？而以道與世亢，必信，夫故使人得而相(女)[汝]。嘗試與來，以予示之。」

　　明日，列子與之見壺子。出而謂列子曰：「嘻！子之先生死矣！弗活矣！不以旬數矣！吾見怪焉！見濕灰焉。」

　　列子入，泣涕沾襟以告壺子。壺子曰：「鄉吾示之以地文，萌乎不震不正。是殆見吾杜德機也。嘗又與來。」

　　明日，又與之見壺子。出而謂列子曰：「幸矣子之先生遇我也！有瘳矣，全然有生矣！吾見其杜權矣！」

　　列子入，以告壺子。壺子曰：「鄉吾示之以天壤，名實不入，而機發於踵。是殆見吾善者機也。嘗又與來。」

　　明日，又與之見壺子。出而謂列子曰：「子之先生不齊，吾无得而相焉。試齊，且復相之。」

　　列子入，以告壺子。壺子曰：「吾鄉示之以太沖莫勝，是殆見吾衡氣機也。鯢桓之審為淵，止水之審為淵，流水之審為淵。淵有九名，此處三焉。嘗又與來。」

　　明日，又與之見壺子。立未定，自失而走。壺子曰：「追之。」

　　列子追之不及。反，以報壺子曰：「已滅矣，已失矣，吾弗及已。」

　　壼子曰：「鄉吾示之以未始出吾宗。吾與之虛而委蛇，不知其誰何，因以為弟靡，因以為波流，故逃也。」

　　然後列子自以為未始學而歸。三年不出，為其妻爨，食豕如食人。於事无與親。彫琢復朴，塊然獨以其形立。紛而封哉，一以是終。

　　无為名尸，无為謀府；无為事任，无為知主。體盡无窮，而遊无朕；盡其所受乎天，而无見得，亦虛而已。至人之用心若鏡，不將不迎，應而不藏，故能勝物而不傷。

　　南海之帝為儵，北海之帝為忽，中央之帝為渾沌。儵與忽時相與遇於渾沌之地，渾沌待之甚善。儵與忽謀報渾沌之德，曰：「人皆有七竅 以視聽食息，此獨无有，嘗試鑿之。」日鑿一竅，七日而渾沌死。

荘子